b'\n_START_ARTICLE_\nBio\n_START_PARAGRAPH_\nEl lexema \xc2\xabbio\xc2\xbb s\'usa en composici\xc3\xb3 de noms i adjectius, prefixat (bio-) o sufixat (-bi, -bia, -bios), on hi aporta el significat de "vida". \xc3\x89s un element productiu del qual el 90% del l\xc3\xa8xic \xc3\xa9s de producci\xc3\xb3 recent i el 70% no ha estat incorporat al diccionari normatiu.\n_START_SECTION_\nAlimentaci\xc3\xb3\n_START_PARAGRAPH_\nActualment aquest prefix nom\xc3\xa9s es pot emprar en noms de productes alimentaris que siguen d\'origen biol\xc3\xb2gic, \xc3\xa9s a dir, que s\'hagen produ\xc3\xaft sense components qu\xc3\xadmics ni pesticides, sense additius ni conservants, i sense manipulaci\xc3\xb3 gen\xc3\xa8tica.\n_START_SECTION_\nHist\xc3\xb2ria\n_START_PARAGRAPH_\nEl 24 de juny de 1991 la Comunitat Europea publica el Reglament comunitari de producci\xc3\xb3 agr\xc3\xadcola ecol\xc3\xb2gica n\xc3\xbam. 2092/91, aprovat el 22 de juliol de 1991, en el qual es protegix l\'\xc3\xbas dels termes biol\xc3\xb2gic, ecol\xc3\xb2gic i org\xc3\xa0nic, reservant-los a la producci\xc3\xb3 agroaliment\xc3\xa0ria ecol\xc3\xb2gica._NEWLINE_El 22 d\'octubre de 1993, s\'aprova el Reial Decret 1852/1993 (publicat el 26 de novembre) on es protegix el vocable biol\xc3\xb2gic i amb car\xc3\xa0cter supletori, s\'indica que les compet\xc3\xa8ncies de les Comunitats Aut\xc3\xb2nomes podran afegir termes com ecol\xc3\xb2gic, org\xc3\xa0nic, biodin\xc3\xa0mic i les formes bio i eco, per a productes vegetals i animals no transformats._NEWLINE_L\'11 de maig de 2001, el Consell de Ministres, aprov\xc3\xa0 un Reial Decret 506/2001 (publicat al BOE n\xc3\xbam. 126 de 25 de maig de 2001) per a poder utilitzar el terme bio en productes que no s\xc3\xb3n biol\xc3\xb2gics, aprofitant la mancan\xc3\xa7a existent en el Reglament Comunitari d\'una menci\xc3\xb3 expressa dels termes eco i bio._NEWLINE_Aquest decret fou combatut pel sector agrari i ramader de producci\xc3\xb3 biol\xc3\xb2gica i ecol\xc3\xb2gica, i organitzacions ecologistes._NEWLINE_El 14 de juliol de 2006, el Tribunal Europeu dicta una sent\xc3\xa8ncia contra l\'Estat espanyol instant a no saltar-se el dret comunitari i impedir l\'\xc3\xbas dels prefixos bio i eco en productes que no procedixen de l\'agricultura ecol\xc3\xb2gica._NEWLINE_El 30 de desembre de 2006 el Consell de Ministres aprov\xc3\xa0 el Reial Decret 1614/2005, (publicat al BOE n\xc3\xbam. 2 de 3 de gener 2006), per la qual cosa es modifica el Reial Decret 1852/1993, de 22 d\'octubre, sobre producci\xc3\xb3 agr\xc3\xadcola ecol\xc3\xb2gica i la seua indicaci\xc3\xb3 en els productes agraris i alimentaris que posa fi als \'falsos bio\' i torna a protegir els termes \'biol\xc3\xb2gic\', \'org\xc3\xa0nic\' i \'bio\' en exclusiva per a la producci\xc3\xb3 ecol\xc3\xb2gica que contravenia el dret comunitari. _NEWLINE_Aquest nou decret va suposar el canvi de nom de productes com ara "Biofrutas" de Leche Pascual que es va denominar "Pascual Funciona", "Biocentury" que pass\xc3\xa0 a ser "Bicentury", o el iogurt "Bio" de Danone convertit a "Activia". En total va afectar uns 50 productes.'